钦定古今图书集成/方舆汇编/职方典/第1445卷 > 《为裴中丞伐黄贼转牒》前人
## 钦定古今图书集成/方舆汇编/职方典/第1445卷 > 《为裴中丞伐黄贼转牒》前人

“当管，奉诏与诸管齐进，诛讨邕管草贼黄少卿汉军
马步等若干人，各具兵马数及军将若干，前牒奉处
分。”窃以天启昌期，大功毕集，神开兴运，微恶尽除。黄
少卿等历稔逋诛，举宗肆暴，恃狡兔之穴，跧伏偷安；
凭孽狐之丘，跳踉见怪。以为威弧不射，天网可逃，侵
逼使臣，隳犯王略，恣其毒虐，速我诛锄。敌国尽在于
舟中，还师已期于席上。谓宜投戈顿颡，面缚乞身。归
郡邑于王官，效黎献于天吏。而乃缮兵补卒，增垒闭
途，正当天讨之辰，更积鬼诛之罪。众轻斗蚁，勇劣怒
蛙。纤缟当强弩之初，孤豚偾肥牛之下。事同拾芥，力
易摧枯。杪忽蜂腰，虚见辱于齐斧；突梯鼠首，滥欲寄
于旄头。剿绝有时，不索而获。某拱稽致命，执锐忘生。
车甲既备于小戎，鲸鲵岂逃于诛戮。窃观上略，总制
中权。战士义激于身心，列校势成于臂指。蹶张之技，
尽出于山林；拔距之材，遍征于川洞。赏悬香饵，令布
疾雷。莫不鼓舞戎行，虔恭师律。投躯不愆于羽檄，跂
足惟俟于牙璋。今月某日，奏事官米兰回，捧受诏命，
神飞首勇，足蹈心驰。懽声洽于万夫，胜气横于千里。
国容不入，屦且及于寝门；家事勿闻，土已填于左阖。
即以月日，全军出次，分道并进，所期戮力，敢告同心。
孔大夫贞直冠时，清明格物，全体许国，一心在公，兵
精食浮，为日固久。容府杨中丞，以义烈为己任，勋袭
太常；安南李中丞，以袭武为家风，业传彝器。并膺邦
寄，克达皇威。南则浮海济师，共集堂堂之阵；东则横
江誓众，用成善善之功。以此鼓行，坐观尽敌，刑惟勿
喜，诛有可哀。征侧之勇冠一方，竟就伏波之戮；吕嘉
之威行五岭，终摧下濑之师。嗟此陋微，自贻擒灭，勉
成良画，速致殊勋。虽荒徼之地，固不劳于有征；而昇
平之年，将自此而何事？书之竹帛，实谓扬名。事须移
牒邻管，以成犄角。